DA Den Europæiske Unions Tidende L 217/69

ÆNDRING AF DOMSTOLENS PROCESREGLEMENT

DOMSTOLEN HAR —

under henvisning til traktaten om Den Europæiske Unions funktionsmåde, særlig artikel 253, stk. 6,

under henvisning til traktaten om oprettelse af Det Europæiske Atomenergifællesskab, særlig artikel 106A, stk. 1,

under henvisning til protokollen vedrørende statutten for Den Europæiske Unions Domstol, særlig artikel 63,

ud fra den betragtning, at der som følge af Rettens procesreglements ikrafttræden den 1. juli 2015 bør indføres en bestemmelse i Domstolens procesreglement, der gør det muligt for Domstolen i forbindelse med de for den iværksatte appeller på hensigtsmæssig vis at behandle de oplysninger eller dokumenter, som en hovedpart har fremlagt for Retten i henhold til artikel 105, stk. 1 eller 2, i Rettens procesreglement, og som på grund af deres fortrolige karakter ikke er blevet videregivet til den anden hovedpart,

med Rådets godkendelse meddelt den 6. juli 2016 —

VEDTAGET FØLGENDE ÆNDRING AF SIT PROCESREGLEMENT:

Artikel 1

Følgende artikel indsættes i femte afsnit i kapitel 8 i Domstolens procesreglement af 25. september 2012 (1):

»Artikel 190a Behandlingen af de oplysninger eller dokumenter, som er blevet fremlagt for Retten i henhold til artikel 105 i Rettens procesreglement 1. Når der iværksættes appel til prøvelse af en afgørelse fra Retten, som er truffet inden for rammerne af en sag, hvorunder en hovedpart i henhold til artikel 105 i Rettens procesreglement har fremlagt oplysninger eller dokumenter, der ikke er blevet videregivet til den anden hovedpart, stiller Rettens Justitskontor disse oplysninger eller dokumenter til rådighed for Domstolen under de betingelser, som er fastsat i den afgørelse, der er omhandlet i den nævnte artikels stk. 11. 2. De i stk. 1 omhandlede oplysninger eller dokumenter videregives ikke til parterne i sagen for Domstolen. 3. Domstolen drager omsorg for, at den fortrolige information, som er indeholdt i de i stk. 1 omhandlede oplysninger eller dokumenter, hverken bliver offentliggjort i den afgørelse, hvorved appelsagens behandling afsluttes, eller i givet fald i generaladvokatens forslag til afgørelse. 4. De i stk. 1 omhandlede oplysninger eller dokumenter bliver returneret til den part, der har fremlagt dem for Retten, så snart den afgørelse, hvormed sagens behandling for Domstolen afsluttes, bliver forkyndt, medmindre sagen hjemvises til Retten. I sidstnævnte tilfælde bliver de pågældende oplysninger eller dokumenter igen stillet til rådighed for Retten under de betingelser, der er fastsat i den i stk. 5 omhandlede afgørelse. 5. Domstolen fastsætter ved afgørelse de nærmere regler om sikkerhedsforanstaltninger med henblik på beskyttelsen af de i stk. 1 omhandlede oplysninger eller dokumenter. Denne afgørelse offentliggøres i Den Europæiske Unions Tidende.«

Artikel 2

1. Denne ændring i procesreglementet, som har retsgyldighed på de sprog, der er nævnt i reglementets artikel 36, offentliggøres i Den Europæiske Unions Tidende og træder i kraft på datoen for offentliggørelsen.

2. Bestemmelserne i artikel 190a finder først anvendelse fra datoen for den i artikel 190a, stk. 5, omhandlede afgørelses ikrafttræden.

Udfærdiget i Luxembourg, den 19. juli 2016.

(1) EUT L 265 af 29.9.2012, s. 1, som ændret den 18.6.2013 (EUT L 173 af 26.6.2013, s. 65).